PMIndiaData/PMIndiaSum huggingface dataset:
शिक्षक दिनानिमित्त पंतप्रधान मोदी यांचे शिक्षक समुदायाला पत्र

शिक्षक दिनानिमित्त शिक्षक समुदायाला शुभेच्छा देत आणि डॉ. सर्वपल्ली राधाकृष्णन यांना आदरांजली अर्पण करत शिक्षक हे प्रेरणा देण्याबरोबरच माहिती देतात, ज्ञान देतात आणि मार्गही दाखवतात, असे पंतप्रधान नरेंद्र मोदी यांनी म्हटले आहे. पंतप्रधानांनी लाखो शिक्षकांना ई-मेल पाठवला आहे. बालकांच्या जीवनावर शिक्षकांचा विलक्षण प्रभाव राहतो, असे सांगत शिक्षकांनी रुजवलेली मूल्ये आयुष्यभर विद्यार्थ्यांच्या सोबत राहतात, असे पंतप्रधानांनी नमूद केले आहे. ‘अध्यापन हा उदात्त पेशा असून तो व्यक्तीच्या चारित्र्याला, क्षमतेला आणि भविष्याला आकार देतो’ हे माजी राष्ट्रपती डॉ. ए.पी.जे. अब्दुल कलाम यांचे वचन, पंतप्रधानांनी नमूद केले. शिक्षण, संशोधन आणि नाविन्यतेला सर्वोच्च प्राधान्य देणारा समाजच 21 व्या शतकाला आकार देईल, असे नरेंद्र मोदी यांनी म्हटले आहे. ‘हे लक्षात घेता, शिक्षकांची भूमिका अतिशय महत्त्वाची ठरते, हे वेगळे सांगायला नको,’ असे पंतप्रधानांनी सांगितले. ‘आपण सर्व अत्याधुनिक तंत्रज्ञानाबद्दल अवगत असाल आणि तंत्रज्ञानाशी संबंधित बदलांशी विद्यार्थ्यांनाही अवगत करत असाल, याची मला खात्री वाटते’ असे पंतप्रधानांनी शिक्षकांना उद्देशून लिहिलेल्या पत्रात म्हटले आहे. शिक्षण क्षेत्रात आमूलाग्र बदल घडवून आणण्यासाठी केंद्र सरकार करीत असलेल्या प्रयत्नांचा उल्लेखही पंतप्रधानांनी या पत्रात केला आहे. आपल्यासारख्या शिक्षकांच्या अविरत प्रयत्नांमुळेच शिक्षणाचा रोख खर्चावरुन परिणामांकडे वळू शकला आहे, शिक्षणावरुन आकलनाकडे वळू शकला आहे. अटल टिंकरींग लॅबमुळे कौशल्य विकासावर भर दिला जाण्याचे प्रमाण वाढले आहे. कोणीही युवक/युवती दर्जेदार शिक्षकाच्या आनंदापासून वंचित राहू नयेत यासाठी भारतभर अनेक विद्यापीठांची स्थापना केली जात आहे, असे पंतप्रधानांनी म्हटले आहे. 2 ऑक्टोबर रोजी आपण महात्मा गांधी यांची 150 वी जयंती साजरी करणार असल्याचे सांगत बापूंचे विचार आणि उत्तम संकल्पना नाविन्यपूर्ण पद्धतीने विद्यार्थ्यांमध्ये रुजवण्यासाठी शिक्षक समुदायाने पुढाकार घ्यावा असे आवाहन पंतप्रधानांनी केले आहे. स्वच्छ भारत मोहिमेला बळ देण्यात शिक्षकांच्या अनन्यसाधारण भूमिकेचे पंतप्रधानांनी कौतुक केले आहे. देशाच्या स्वातंत्र्यप्राप्तीला 75 वर्षे पूर्ण होत असताना 2022 सालापर्यंत नवभारताचे स्वप्न साकारण्याचा पुन्हा एकदा उललेख करत हे स्वप्न पूर्ण करण्यासाठी आणि आपल्या देशाला स्वातंत्र्य मिळवून देणाऱ्यांच्या इच्छा पूर्तीसाठी पुढची 4 वर्षे संपूर्ण समर्पित वृत्तीने काम करावे, असे आवाहन पंतप्रधानांनी शिक्षक समुदायाला केले आहे. ‘आपल्या हृदयाच्या जवळ असणाऱ्या कोणत्याही मुद्याकडे लक्ष केंद्रीत करा, स्थानिक समुदायांना जागृत करा आणि आपल्या सभोवताली असणाऱ्यांच्या आयुष्यात सकारात्मक बदल घडवून आणा. आपल्या स्वातंत्र्यसैनिकांसाठी ही उचित आदरांजली ठरेल आणि त्याद्वारे नव भारताचे स्वप्नही साकार होईल,’ असे पंतप्रधानांनी म्हटले आहे.
अमेरिकन खुल्या टेनिस स्पर्धेतील  विजेतेपदाबद्दल पंतप्रधानांकडून सानिया मिर्झा-मार्टीना हिंगीस जोडीचे अभिनंदन

पंतप्रधान नरेंद्र मोदी यांनी सानिया मिर्झा व मार्टीना हिंगीस जोडगोळीचे अमेरिकन खुल्या टेनिस स्पर्धेच्या महिला दुहेरीतील विजेतेपद पटकावल्याबद्दल अभिनंदन केले आहे. “अमेरिकन खुल्या टेनिस स्पर्धेतील अपूर्व यशाबद्दल सानिया मिर्झा व मार्टीना हिंगीसचे अभिनंदन. तुमच्या यशाचा आम्हाला अभिमान वाटतो”, असे पंतप्रधानांनी म्हटले आहे.
पर्यावरणस्नेही आणि शाश्वत विकासात सहभागी असलेल्या सर्वांची पंतप्रधानांनी केली प्रशंसा

पंतप्रधान नरेंद्र मोदी यांनी पर्यावरणपूरक आणि शाश्वत विकासात सहभागी असलेल्या सर्वांची प्रशंसा केली आहे. यातून पायाभूत सुविधांची निर्मिती आणि चक्राकार अर्थव्यवस्था या दोघांनाही चालना मिळेल, असे मोदी यांनी म्हटले आहे. सीमा रस्ता सुरक्षा संस्थेच्या (बॉर्डर रोड ऑर्गनायझेशन) संदर्भात आपल्या ट्विटर संदेशांद्वारे पंतप्रधान म्हणाले; “पायाभूत सुविधांची निर्मिती आणि चक्राकार अर्थव्यवस्था, दोघांनाही यामुळे चालना मिळेल. या प्रयत्नात सहभागी असलेल्या सर्वांचे अभिनंदन.”
कृषी क्षेत्रातील सहकार्यासाठी भारत आणि लिधुआनिया यांच्यातील सामंजस्य कराराला केंद्रीय मंत्रिमंडळाची मंजूरी

कृषी क्षेत्रातील सहकार्यासाठी भारत आणि लिधुआनिया दरम्यानच्या सामंजस्य करारावर स्वाक्षरी करायला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मंजूरी दिली. या कराराअंतर्गत कृषी उत्पादन क्षेत्र, उद्यानविद्या, सुगीनंतरचे व्यवस्थापन, सेंद्रीय शेती, शीतगृह साखळी विकास, कृषी प्रक्रिया उद्योग, पशुपालन, दुग्धोत्पादन, मत्स्योत्पादन, यासह कृषी उत्पादन क्षेत्रातील सहकार्य उपलब्ध होणार आहे. या कराराच्या त्वरीत अंमलबजावणीसाठी दोन्ही देशांच्या सहकार्याने कार्य आराखडा तयार केला जाणार आहे. या करारामुळे क्षमता वृद्धी, वैज्ञानिक आणि तंत्रज्ञांमधे ज्ञानाचे आदानप्रदान, जेनकिय स्रोतांची देवाणघेवाण, तसेच कृषी उत्पादन वाढीसाठी योग्य तंत्रज्ञान आणि चांगल्या कृषी प्रथांचा विकास आदी बाबतीत मदत होणार आहे.
“युनायटिंग इंडिया : सरदार पटेल” या संकल्पनेवर आधारित प्रदर्शनाच्या पूर्वतयारीचा  पंतप्रधानांकडून आढावा

सांस्कृतिक कार्य मंत्रालयातर्फे नवी दिल्लीत राष्ट्रीय विज्ञान केंद्रात आयोजित “युनायटिंग इंडिया : सरदार पटेल” या संकल्पनेवर आधारित प्रदर्शनाच्या पूर्वतयारीचा पंतप्रधान नरेंद्र मोदी यांनी आढावा घेतला. पंतप्रधानांच्या प्रेरणेतून साकारलेले हे डिजिटल प्रदर्शन भारताची एकात्मता आणि सरदार वल्लभभाई पटेल यांचे योगदान प्रदर्शित करतील. या प्रदर्शनात 30 सादरीकरणे आणि विविध प्रकारच्या परस्पर संवादपर माध्यम अनुभव देणाऱ्या 20 वैशिष्टयपूर्ण रचनांचा समावेश आहे. देशाच्या एकात्मिकरणात सरदार वल्लभभाई पटेलांची भूमिका डिजिटल माध्यमांद्वारे पाहण्याची संधी या प्रदर्शनात प्रेक्षकांना लाभणार आहे. 3डी फिल्म, होलोग्राफीक प्रोजेक्शन, कायनॅटिक प्रोजेक्शन, ऑक्युलस बेस्ड व्हर्चुअल रिॲलिटी एक्सपिरियन्स अशी विविध तंत्रे या प्रदर्शनात वापरण्यात आली आहेत. या प्रदर्शनासाठी भारतीय राष्ट्रीय संग्रहालयातून सांस्कृतिक मंत्रालयाने दस्तावेज प्राप्त केले आहेत. राष्ट्रीय संरचना संस्थेच्या संकल्पनेतून हे प्रदर्शन साकारले आहे. 31 ऑक्टोबर 2016 रोजी सरदार पटेल यांच्या जयंतीदिनी पंतप्रधानांच्या हस्ते या प्रदर्शनाचे उद्‌घाटन होणार आहे.
डॉ. राजेंद्र प्रसाद यांच्या जयंतीनिमित्त पंतप्रधानांकडून आदरांजली व्यक्त

देशाचे पहिले राष्ट्रपती डॉ. राजेंद्र प्रसाद यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली व्यक्त केली आहे. “महात्मा गांधी यांच्या कार्यातून प्रेरणा घेत डॉ. राजेंद्र प्रसाद यांनी देशाच्या स्वातंत्र्य लढ्यात भाग घेतला होता. असहकार चळवळीसारख्या तळागाळातल्या चळवळींमध्ये प्रत्यक्ष सहभाग घेऊन डॉ. राजेंद्र प्रसाद यांनी खंबीर नेतृत्व दिले होते. देशाचे पहिले राष्ट्रपती म्हणून त्यांचे नेतृत्व आणि मार्गदर्शन देशाच्या सुरुवातीच्या काळात राष्ट्रबांधणीसाठी अत्यंत उपयुक्त ठरले होते. भारतीयांच्या अनेक पिढ्यांना डॉ. राजेंद्र प्रसाद यांच्या अतुलनीय सेवेमुळे प्रेरणा मिळाली आहे.” असे पंतप्रधानांनी म्हटले आहे.
कृषी आणि अन्न उद्योग क्षेत्रात सहकार्यासाठी भारत आणि युक्रेन यांच्यातल्या करारावर स्वाक्षऱ्या करण्याला मंत्रिमंडळाची मंजुरी

कृषी आणि अन्न उद्योग क्षेत्रात सहकार्यासाठी भारत आणि युक्रेन यांच्यातल्या करारावर स्वाक्षऱ्या करण्याला मंत्रिमंडळाने मंजुरी दिली आहे. कृषी आणि अन्न उद्योग क्षेत्रातल्या विविध विभागात या प्रस्तावित करारामुळे सहकार्य करण्यात येणार आहे. विवक्षित क्षेत्रात,सहकार्याचा आराखडा तयार करण्यासाठी आणि चर्चा करण्यासाठी तसेच अंमलबजावणी वर देखरेख ठेवण्यासाठी, दोनही देशातल्या प्रतिनिधींचा समावेश असलेल्या संयुक्त कार्यकारी गटाची स्थापना करण्यात येणार आहे.करारावर स्वाक्षऱ्या करण्याच्या तारखेपासून हा करार अस्तित्वात येईल आणि त्याचा कालावधी 5 वर्षाचा राहील. हा करार संपुष्टात आणण्यासाठी एका पक्षाने सूचना दिल्यास ती प्राप्त झाल्यानंतर 6 महिन्यात करार संपुष्टातआणता येईल.
हिमाचल प्रदेशच्या लोकांना त्यांच्या राज्य स्थापना दिनानिमित्त पंतप्रधानांनी त्यांना दिल्या शुभेच्छा

पंतप्रधान नरेंद्र मोदी यांनी हिमाचल प्रदेशच्या जनतेला त्यांच्या राज्य स्थापना दिनानिमित्त शुभेच्छा दिल्या आहेत. आपल्या ट्विटरसंदेशामध्ये पंतप्रधान म्हणाले; "हिमाचल प्रदेशातील सर्व लोकांना पूर्ण राज्य स्थापना दिनानिमित्त अनेक शुभेच्छा. निसर्गाच्या कुशीत वसलेले हे राज्य निरंतर प्रगती पथावर राहो, आणि देशाच्या विकासात आपला महत्वपूर्ण सहभाग नोंदवीत राहो,अशी माझी इच्छा आहे.
पंतप्रधान पानिपत येथे 10 ऑगस्ट रोजी  2G इथेनॉल संयंत्राचे लोकार्पण करणार

नवी दिल्‍ली, 8 ऑगस्‍ट 2022 जागतिक जैवइंधन दिनानिमित्त, पंतप्रधान नरेंद्र मोदी 10 ऑगस्ट 2022 रोजी संध्याकाळी 4:30 वाजता व्हिडिओ कॉन्फरन्सिंगद्वारे हरियाणातील पानिपत येथे 2G इथेनॉल संयंत्र राष्ट्राला समर्पित करतील. देशात जैवइंधनाचे उत्पादन आणि वापराला चालना देण्यासाठी सरकारने गेल्या काही वर्षांत केलेल्या अनेक उपाययोजनांच्या मालिकेचा हा भाग आहे. ऊर्जा क्षेत्राला अधिक किफायतशीर, सुगम्य, कार्यक्षम आणि शाश्वत बनवण्याच्या पंतप्रधानांच्या निरंतर प्रयत्नांच्या अनुरूप हे आहे. इंडियन ऑइल कॉर्पोरेशन लिमिटेड (IOCL) द्वारे अंदाजे 900 कोटी रुपयांहून अधिक खर्चासह हे 2G इथेनॉल संयंत्र उभारण्यात आले असून पानिपत रिफायनरीच्या जवळ आहे. अत्याधुनिक स्वदेशी तंत्रज्ञानावर आधारित, हा प्रकल्प दरवर्षी सुमारे 3 कोटी लिटर इथेनॉल निर्मितीसाठी सुमारे 2 लाख टन पेंढा (परली ) वापरून कचऱ्यातून संपत्ती निर्माण करण्याच्या भारताच्या प्रयत्नांमध्ये एक नवीन अध्याय सुरु करेल. कृषी-पिकांच्या अवशेषांचा वापर करून शेतकऱ्यांना सक्षम बनवले जाईल तसेच त्यांना अतिरिक्त उत्पन्नाची संधी मिळेल. या प्रकल्पामुळे संयंत्र परिचलनात सहभागी असलेल्या लोकांना प्रत्यक्ष रोजगार मिळेल आणि पेंढा कापणे, हाताळणी, साठवणूक आदी साठी पुरवठा साखळीत अप्रत्यक्ष रोजगार निर्माण केला जाईल. या प्रकल्पात शून्य द्रव विसर्जन असेल. धानाचा पेंढा (परली ) जाळण्याचे प्रमाण कमी करून, हा प्रकल्प दरवर्षी सुमारे 3 लाख टन कार्बन डायऑक्साईड समतुल्य उत्सर्जनाच्या समतुल्य हरितगृह वायूंचे प्रमाण कमी करण्यात योगदान देईल. म्हणजेच देशातल्या रस्त्यांवरून दरवर्षी सुमारे 63,000 गाड्या हटवण्यासमान हे आहे.
भारत- मध्य आशिया शिखर संमेलनाच्या पहिल्या अधिवेशनाच्या उद्‌घाटनप्रसंगी पंतप्रधान नरेंद्र मोदी यांचे भाषण

नवी दिल्ली, 27 जानेवारी 2022 महोदय, भारत- मध्य आशिया शिखर संमेलनाच्या पहिल्या बैठकीत आपल्या सर्वांचे स्वागत आहे. भारत आणि मध्य आशिया देशांच्या राजनैतिक संबंधानी 30 वर्षांचा भरीव कार्यकाळ पूर्ण केला आहे. गेल्या तीन दशकातील आपल्या सहकार्यातून आपण कित्येक विषयात यशस्वी कामगिरी केली आहे. आणि आता, या महत्वाच्या टप्प्यावर आपल्याला येणाऱ्या काळासाठी देखील एक महत्वाकांक्षी दूरदृष्टीचा आराखडा निश्चित करायला हवा आहे. एक अशी दूरदृष्टी, एक असा आराखडा जो बदलत्या काळात आपल्या लोकांच्या, विशेषतः युवा पिढीच्या आकांक्षा पूर्ण करू शकेल. महोदय, द्वीपक्षीय स्तरावर भारताचे आपल्या सर्व आशियाशी देशांशी घनिष्ट संबंध आहेत. महोदय, भारताच्या ऊर्जा सुरक्षेसाठी कज़ाकिस्तान भारताचा एक महत्वाचा भागीदार ठरला आहे. कज़ाकिस्तान मध्ये अलीकडेच झालेल्या जीवित आणि वित्तहानी बद्दल मी माझ्या संवेदना व्यक्त करतो. भारताच्या उज्बेकिस्तासोबतच्या वाढत्या सहकार्यात, आमची राज्ये देखील सक्रिय भागीदार आहेत. यात माझे राज्य गुजरातचाही समावेश आहे. कीर्गीस्तानसोबत आमचे शिक्षण आणि उच्च अक्षांश संशोधन क्षेत्रात सक्रिय भागीदारी आहे. तिथे अनेक भारतीय विद्यार्थी संशोधन करत आहेत. ताजीकिस्तान सोबत आमचे संरक्षण क्षेत्रात जुनेच सहकार्याचे संबंध आहेत. आणि आम्ही हे संबंध सातत्याने अधिकाधिक दृढ करत आहोत. प्रादेशिक दळणवळण क्षेत्रात, तुर्कमेनिस्तानसोबत भारताचे महत्वाचे संबंध आहेत, या संदर्भात अश्गाबात करारत आमची भागीदारी पुरेसी स्पष्ट आहे. मान्यवर महोदय, प्रादेशिक सुरक्षेसंदर्भात आमच्या सर्वांच्या चिंता आणि उद्देश एकसारखे आहेत. अफगाणिस्तान मध्ये झालेल्या घटनाक्रमामुळे आपण सगळेच चिंतित आहोत. या संदर्भात देखील आपल्यातले परस्पर सहकार्य, प्रादेशिक सुरक्षा आणि स्थैर्य प्रस्थापित करण्यासाठी अतिशय आवश्यक आहे. मान्यवर महोदय, आजच्या या शिखर परिषदेची तीन प्रमुख उद्दिष्टे आहेत. पहिले, ही स्पष्ट करणे की प्रादेशिक सुरक्षा आणि समृद्धीसाठी, भारत आणि मध्य आशियातील परस्पर सहकार्य अनिवार्य आहे. भारताच्या वतीने मला इथे स्पष्ट करायचे आहे की आमच्या व्यापक शेजारी प्रदेशाचे स्थैर्य आणि एकात्मिक दृष्टीकोनातून आखलेल्या धोरणाच्या केंद्रस्थानी मध्य आशिया आहे. दुसरे उद्दिष्ट, आपल्या सहकार्याला एक प्रभावी संरचना, एक निश्चित आराखडा देणे हे आहे. यामुळे विविध स्तरावर, आणि विविध हितसबंधी गटांमध्ये, नियमित संवादाची एक व्यवस्था निर्माण होईल. आणि, तिसरे उद्दिष्ट, आपल्या सहकार्यासाठी एक महत्वाकांक्षी आराखडा तयार करायचा आहे. त्या माध्यमातून, आपण येत्या तीस वर्षात, प्रादेशिक संपर्कव्यवस्था आणि सहकार्य निर्माण करण्यासाठी एकात्मिक दृष्टीकोन स्वीकारू शकू. मान्यवर महोदय, पुन्हा एकदा भारत-मध्य आशिया शिखर संमेलनाच्या पहिल्या बैठकीत मी आपल्या सर्वांचे हार्दिक स्वागत करतो.
मोझांबिक, दक्षिण आफ्रिका, टांझानिया आणि केनिया देशांच्या भेटीपूर्वी पंतप्रधानांनी दिलेले निवेदन

पंतप्रधान नरेंद्र मोदी मोझांबिक, दक्षिण आफ्रिका, टांझानिया आणि केनिया या दोघांना भेटी देण्यासाठी रवाना होत असून त्यापूर्वी त्यांनी निवेदन दिले आहे. गुरुवार, 5 जुलै रोजी मी मोझांबिकमध्ये असणार आहे. या देशाशी सहकार्य वृध्दीबरोबरच सांस्कृतिक बंध दृढ करण्याचा उद्देश आहे. मोझांबिकचे राष्ट्राध्यक्ष फिलिपे नाययुसी यांची भेट घेऊन मी बातचीत करणार आहे. इतर कार्यक्रमामध्ये नॅशनल असेंब्लीच्या अध्यक्षा श्रीमती वरोनिका मकामो यांची भेट घेणार आहे. मलौनाच्या एस ॲण्ड टी पार्कलाही भेट देणार आहे. येथे काही विद्यार्थ्यांशी संवाद साधणार आहे. तसंच तेथील भारतीय रहिवाशांशीही संवाद साधणार आहे. 7 जुलैच्या संध्याकाळी मी दक्षिण आफ्रिकेतील प्रिटोरिया येथे पोहोचणार आहे. दक्षिण आफ्रिका आपल्या दृष्टीने महत्त्वाचा भागीदार देश आहे. ऐतिहासिक दृष्टीनेही या देशाशी आपले संबंध घट्ट आहेत. दक्षिण आफ्रिकेतील प्रिटोरिया, जोहान्सबर्ग, दरबान आणि पीटर मॅरिट्झबर्ग या शहरांना मी भेट देणार आहे. महात्मा गांधीजींचे वास्तव्य दक्षिण आफ्रिकेत होते. त्यामुळे भारताच्या दृष्टीने या इतिहासाला महत्त्व आहे. गांधीजी तिथे वकिली करण्यासाठी गेले आणि मानवतेच्या मूल्यांचा एक दृढ आवाज बनून भारतात परतले. या दौऱ्यात मी फोनिक्स सेटलमेंट आणि पीटर मॅरिट्झबर्ग स्थानकाला भेट देणार आहे. दक्षिण आफ्रिकेतील या दोन्ही स्थानांचा आणि महात्मा गांधीजी यांचा ऋणानुबंध आहे. त्याचबरोबर मदिबा यांच्या स्मरणाशिवाय दक्षिण आफ्रिकेची भेट अपूर्ण ठरणार आहे. या भेटीत मी टांझानियाचे अध्यक्ष डॉ. जॉन पगुफुली यांच्याशी बातचीत करणार आहे. आफ्रिकेतील या दौऱ्यात मी सौर संयंत्रणेत कार्यरत असणाऱ्या समुहाला भेटणार आहे. आफ्रिकेत ग्रामीण भागातील महिला सौर अभियंता कार्यरत आहेत. त्यांना विशेष प्रशिक्षण देण्यात आले आहे. या महिला सौर ऊर्जा संयंत्र बसवणे, त्याचा वापर करण्यास शिकवणे, दुरुस्ती करणे आणि आवश्यक ती सर्व कार्य करतात. त्यांच्या गावामध्ये सौर कंदील, सौर दिवे घराघरात वापरले जातात. या सौर ऊर्जा क्षेत्रात कार्य करणाऱ्या महिलांना भेटण्यास मी उत्सुक आहे. याचबरोबर भारतीय समाजाशीही मी संवाद साधणार आहे. केनियाच्या माझ्या भेटीला दि.10 जुलैला सुरुवात होणार आहे. केनिया आणि भारत या दोन्ही देशांनी मागील शतकात वसाहतवादाशी तीव्र लढा दिला आणि या संघर्षात ते यशस्वीही झाले. स्वातंत्र्यलढ्यात दोन्ही देशांनी अग्निपरिक्षेमुळेच उभय देशातील जनतेमध्ये खूप मजबूत नाते निर्माण झाले आहे. भारत आणि केनिया यांच्यातील द्विपक्षीय सहकार्यात वृध्दी करण्याविषयी केनियाचे अध्यक्ष उहूस्न केन्याता यांच्याशी मी महत्त्वपूर्ण चर्चा करणार आहे. व्यापार, व्यावसायिक आणि सांस्कृतिक देवाणघेवाण भारत आणि केनिया यांच्यादरम्यान व्हावी, असे मला वाटते. त्यादृष्टीने केनियाची ही भेट महत्त्वपूर्ण ठरणार आहे. नैरोबीमध्ये मी महात्मा गांधीजींना पुष्पांजली अर्पण करणार आहे. तसेच केनियाचे पहिले राष्ट्राध्यक्ष मझी जोमो केन्याता यांच्या स्मृतीला अभिवादन करणार आहे. केनियाशी आर्थिक संबंध अधिक दृढ करणे हा दौऱ्याचा महत्त्वपूर्ण हेतू आहेच. या दौऱ्यात नैरोबी विद्यापीठातील विद्यार्थ्यांशी संवाद साधण्यासही मी खूप उत्सूक आहे. तसेच 10 जुलै रोजी एका सामाजिक कार्यक्रमातही सहभागी होणार आहे.
कांगला नॉन्गपोक थॉन्ग (पूर्वेकडील व्दार)  खुले झाल्याबद्दल पंतप्रधानांनी मणिपूरच्या लोकांचे केले अभिनंदन

पंतप्रधान नरेंद्र मोदी यांनी मणिपूरमधील कांगला नॉन्गपोक थोंग (पूर्वेकडील व्दार) खुले झाल्याबद्दल मणिपूरच्या जनतेचे अभिनंदन केले आहे. मणिपूरचे मुख्यमंत्री एन बिरेन सिंग यांच्या ट्विटला उत्तर देताना पंतप्रधान म्हणाले; “अभिनंदन मणिपूर! संपूर्ण राज्यात शांती, समृद्धी आणि आनंदाची भावना वाढू दे.”
किरगिस्तानच्या स्वातंत्र्य  दिनानिमित्त  पंतप्रधानांकडून  तेथील जनतेला शुभेच्छा

किरगिस्तानच्या स्वातंत्र्य दिनानिमित्त पंतप्रधान नरेंद्र मोदी यांनी तेथील जनतेला शुभेच्छा दिल्या आहेत. “किरगिस्तानच्या जनतेला स्वातंत्र्य दिनानिमित्त शुभेच्छा. किरगिस्तान हा मध्य आशियातील भारताचा महत्त्वपूर्ण साथीदार आहे. किरगिस्तानचा नुकतचा झालेला माझा दौरा उभय देशात विविध क्षेत्रातील संबंध वृध्दींगत करण्याच्या दृष्टीने अत्यंत फलदायी झाला”, असे पंतप्रधानांनी म्हटले आहे.
पंतप्रधान 18 डिसेंबर 2018 ला महाराष्ट्राच्या दौऱ्यावर

पंतप्रधान नरेंद्र मोदी उद्या म्हणजेच 18 डिसेंबर 2018 ला महाराष्ट्राच्या दौऱ्यावर येणार आहेत. यावेळी ते रिपब्लिक या वृत्तवाहिनीने आयोजित केलेल्या रिपब्लिक या चर्चासत्रात सहभागी होतील. राजभवन इथल्या एका कार्यक्रमात पंतप्रधानांच्या हस्ते व्यंगचित्रकार आर.के.लक्ष्मण यांच्यावर आधारित ‘टाईमलेस लक्ष्मण’ या पुस्तकाचे प्रकाशन होईल. पंतप्रधानांच्या या दौऱ्यादरम्यान गृहनिर्माण आणि नागरी वाहतुकीशी संबंधित महत्वाच्या प्रकल्पांचे उद्‌घाटन होईल. त्यानंतर कल्याण येथे पंतप्रधानांची जाहीर सभा होणार आहे त्यावेळी त्यांच्या हस्ते ठाणे-भिवंडी-कल्याण मेट्रो आणि दहिसर-मीरा-भाईंदर मेट्रो या दोन मेट्रो कॉरिडॉरची पायाभरणी होईल. या दोन मेट्रो मार्गिकांमुळे कल्याण परिसरात सार्वजनिक व्यवस्थेची मोठी सुविधा उपलब्ध होईल. त्यानंतर प्रधानमंत्री आवास योजनेअंतर्गत, अल्प उत्पन्न गट आणि अत्यल्प उत्पन्न गटाच्या 90,000 घरं बांधणीच्या प्रकल्पांचे उद्‌घाटन पंतप्रधान यांच्या हस्ते होणार आहे. यानंतर पंतप्रधान पुण्याला जाणार असून तिथे ते पुणे मेट्रोच्या तिसऱ्या टप्प्याची पायाभरणी करतील. इथेही पंतप्रधानांची जाहीरसभा होणार आहे.
पंतप्रधान शुक्रवार 26 जून रोजी ‘आत्मनिर्भर उत्तर प्रदेश रोजगार अभियान’ सुरु करणार

कोविड-19 महामारीचा सामान्य लोक आणि विशेषत: स्थलांतरित मजुरांवर विपरीत परिणाम झाला आहे. मोठ्या संख्येने स्थलांतरित मजूर अनेक राज्यात परत आले आहेत. स्थलांतरित मजूर आणि ग्रामीण मजुरांना मूलभूत सुविधा आणि उदरनिर्वाहाचे साधन पुरवण्याची गरज यामुळे कोविड -19 ला आळा घालण्याचे आव्हान अधिक तीव्र झाले आहे. विविध क्षेत्रांना प्रोत्साहन देण्यासाठी केंद्र सरकारने आत्मनिर्भर भारत पॅकेजची घोषणा केली. देशाच्या मागास भागात पायाभूत सुविधा उभारण्यावर भर देतानाच रोजगार निर्मितीसाठी 20 जून रोजी गरीब कल्याण रोजगार अभियान सुरू करण्यात आले. उत्तर प्रदेशात सुमारे तीस लाख स्थलांतरित मजूर परत आले आहेत. उत्तर प्रदेशात 31 जिल्ह्यांमध्ये 25 हजारांहून अधिक परत आलेले स्थलांतरित मजूर आहेत. यात पाच आकांक्षी जिल्ह्यांचा समावेश आहे. उत्तर प्रदेश सरकारने ‘आत्मनिर्भर उत्तर प्रदेश रोजगार अभियान’ हा अभिनव उपक्रम राबविण्याची संकल्पना मांडली ज्यात उद्योग आणि इतर संस्थांसह भागीदारी निर्माण करताना केंद्र सरकार आणि राज्य सरकारचे कार्यक्रम एकत्रपणे राबविले जातील. हे अभियान रोजगार उपलब्ध करून देणे, स्थानिक उद्योजकतेला चालना देणे आणि रोजगाराच्या संधी उपलब्ध करुन देण्यासाठी औद्योगिक संस्था व इतर संस्थांशी भागीदारी निर्माण करण्यावर प्रामुख्याने केंद्रित आहे. पंतप्रधान 26 जून 2020 रोजी सकाळी 11 वाजता उत्तर प्रदेशच्या मुख्यमंत्र्यांच्या उपस्थितीत व्हिडिओ-कॉन्फरन्सद्वारे या अभियानाची सुरूवात करणार आहेत. तसेच उत्तर प्रदेशातील संबंधित मंत्रालयांचे मंत्रीदेखील आभासी उद्‌घाटनात सहभागी होतील. पंतप्रधान उत्तर प्रदेशातील सहा जिल्ह्यांच्या ग्रामस्थांशी संवाद साधतील. कोविड -19 च्या पार्श्वभूमीवर सामाजिक अंतराच्या निकषांचे पालन करत उत्तर प्रदेशातील सर्व जिल्ह्यातील गावे सामायिक सेवा केंद्रे आणि कृषी विज्ञान केंद्रांच्या माध्यमातून या कार्यक्रमात सहभागी होतील.
नवी दिल्लीत इस्कॉन इथे गीता आराधना महोत्सवाला पंतप्रधानांची उपस्थिती

पंतप्रधान नरेंद्र मोदी नवी दिल्लीतल्या इस्कॉन, ग्लोरी ऑफ इंडिया कल्चरल सेंटर इथे 26 फेब्रुवारीला होणाऱ्या गीता आराधना महोत्सवाला उपस्थित राहणार आहेत. इस्कॉन भक्तांनी 2.8 मीटर आणि 800 किलोग्रॅमपेक्षा जास्त वजनाची अनोखी भगवतगीता तयार केली असून, या भगवतगीतेचे अनावरण पंतप्रधानांच्या हस्ते होणार आहे. यामध्ये मूळ भगवतगीतेचे श्लोक विवेचनासह उपलब्ध आहेत. या भगवतगीतेचे पान उलटून पंतप्रधान याचे औपचारिक अनावरण करतील. यानंतर, पंतप्रधान उपस्थितांना संबोधितही करतील.
गोरखपूरमधील परिस्थितीवर पंतप्रधानांचे बारीक लक्ष

पंतप्रधान नरेंद्र मोदी गोरखपूरमधील स्थितीवर सातत्याने लक्ष ठेवून आहेत. पंतप्रधान म्हणाले, ‘गोरखपूरमधील परिस्थितीवर पंतप्रधान सातत्याने लक्ष ठेवून आहेत. केंद्र आणि उत्तर प्रदेश सरकारमधील अधिकाऱ्यांच्या ते सतत संपर्कात आहेत. आरोग्य राज्यमंत्री अनुप्रिया पटेल आणि केंद्रीय आरोग्य सचिव गोरखपूरमध्ये जाऊन स्थितीचा आढावा घेतील.’
भारत आणि आंतरराष्ट्रीय सागरीतळ प्राधिकरण यांच्यात पॉलिमेटॉलिक सल्फाईडचा शोध घेण्यासाठी करारावर स्वाक्षरी करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 10 हजार चौरस किलोमीटर परिसरात पॉलिमेटॅलिक सल्फाईड्सशी संबंधित शोध आणि विकास कार्य हाती घेण्यासाठी आंतरराष्ट्रीय सागरीतळ प्राधिकरणाबरोबर भूविज्ञान मंत्रालयाला 15 वर्षांच्या करारावर स्वाक्षरी करायला मंजुरी दिली. हिंदी महासागरातील मध्यवर्ती आणि आग्नेय भारतीय भूभागांमध्ये हे काम केले जाईल. 15 वर्षांच्या करारावर स्वाक्षरी केल्यामुळे भारताला या भागात पॉलिमेटॅलिक सल्फाईड्सचा शोध घेण्यासाठी अधिकार प्राप्त होतील. तसेच हिंदी महासागरातील भारताचे अस्तित्व यामुळे वाढेल, जिथे चीन, कोरिया आणि जर्मनीसारखे देश सक्रिय आहेत. भूविज्ञान मंत्रालय विविध राष्ट्रीय संस्था आणि संशोधन प्रयोगशाळा / संघटना यांच्या सहकार्याने या कार्यक्रमाची अंमलबजावणी करेल.
अफगाणिस्तानचे राष्ट्राध्यक्ष अश्रफ घनी यांनी पंतप्रधान नरेंद्र मोदी यांच्याशी संवाद साधून पठाणकोट येथे सीमेपलिकडून झालेल्या दहशतवादी हल्ल्याची निंदा केली.

अफगाणिस्तानचे राष्ट्राध्यक्ष अश्रफ घनी यांनी पंतप्रधान नरेंद्र मोदी यांच्याशी दूरध्वनीवरुन संवाद साधला. पठाणकोट येथे सीमेपलिकडून झालेल्या दहशतवादी हल्ल्याची त्यांनी कठोर शब्दात निंदा केली आणि या हल्ल्यात झालेल्या जिवितहानीबद्दल दु:ख व्यक्त केले. राष्ट्राध्यक्ष घनी यांनी मजार-ए-शरीफ येथे झालेल्या दहशतवादी हल्ल्याबाबतही पंतप्रधान नरेंद्र मोदी यांना माहिती दिली. भारतात झालेल्या भूकंपातील जिवित आणि वित्त हानीच्या पार्श्वभूमीवर अफगाणिस्तान भारतासोबत असल्याची भावना घनी यांनी व्यक्त केली. सीमेपलिकडून होणारे दहशतवादी हल्ले आणि भूकंप याबाबत अफगाणिस्तान देत असलेल्या पाठिंब्याबद्दल पंतप्रधान नरेंद्र मोदी यांनी राष्ट्राध्यक्ष घनी यांचे आभार मानले. मजार-ए-शरीफ येथील दहशतवादी हल्ला उधळून लावण्यासाठी आणि भारतीय दूतावास आणि त्यातील कर्मचाऱ्‍यांची सुरक्षा कायम राखण्यासाठी अफगाण राष्ट्रीय सुरक्षा दलांनी दाखवलेल्या शौर्य आणि धैर्याबद्दल पंतप्रधान नरेंद्र मोदी यांनी प्रशंसा केली. भारत नेहमीच अफगाणिस्तानच्या जनतेबरोबर उभा राहील, अशी भावनाही पंतप्रधानांनी व्यक्त केली.
विशेष आर्थिक क्षेत्र कायदा, 2005 मध्ये सुधारणा करण्यासाठी अध्यादेश आणायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने विशेष आर्थिक क्षेत्र कायदा, २००५ च्या कलम २ च्या उपकलम ५ नुसार व्यक्तीची व्याख्या सुधारून त्याऐवजी ट्रस्टचा समावेश करण्यासाठी अध्यादेश आणायला मंजुरी दिली आहे. यामुळे कुठल्याही ट्रस्टला विशेष आर्थिक क्षेत्रात आपली शाखा स्थापन करण्याचा अधिकार मिळेल. तसेच केंद्र सरकारला वेळोवेळी अधिसूचना जारी करून कुठल्याही संस्थेला ‘व्यक्ती’च्या व्याख्येत समाविष्ट करण्याची सूट मिळेल. प्रभाव: विशेष आर्थिक क्षेत्र (सेज) कायदा , 2005 अंतर्गत सध्या कुठल्याही ट्रस्टला सेझमध्ये आपली संस्था उभारण्याची परवानगी नाही. कायद्यात दुरुस्ती केल्यामुळे कुठल्याही ट्रस्टला सेझमध्ये संस्था उभारण्याची परवानगी मिळेल.त्याशिवाय केन्द्र सरकार वेळोवेळी अधिसूचना जारी करून कुठल्याही संस्थेला ‘व्यक्ती’च्या व्याख्येत समाविष्ट करू शकेल. यामुळे विशेष आर्थिक क्षेत्रात गुंतवणुकीला चालना मिळेल.
शहीद भगतसिंग यांच्या जयंतीनिमित्त पंतप्रधानांची आदरांजली

शहीद भगतसिंग यांच्या जयंतीनिमित्त पंतप्रधान नरेंद्र मोदी यांनी आदरांजली वाहिली आहे. शहीद भगतसिंग यांना त्यांच्या जयंतीनिमित्त मी नमन करतो. आपल्याला स्वतंत्र, मुक्त वातावरणात जगता यावे, सन्मानाने जगता यावे यासाठी त्यांनी बलिदान केले, असे पंतप्रधानांनी आपल्या संदेशात म्हटले आहे.
पंतप्रधान उत्तराखंड येथे नमामी गंगे योजनेअंतर्गत उद्या सहा प्रकल्पांचे उद्‌घाटन करणार

नवी दिल्ली, 28 सप्टेंबर 2020 पंतप्रधान नरेंद्र मोदी उत्तराखंड येथे नमामी गंगे योजनेअंतर्गत सहा मेगा प्रकल्पांचे 29 सप्टेंबर रोजी सकाळी 11 वाजता व्हिडीओ कॉन्फरन्सच्या माध्यमातून उद्‌घाटन करणार आहेत. 68 एमएलडी एसटीपी प्रकल्पाचे बांधकाम, हरिद्वारमधील जगजीतपूर येथील 27 एमएलडी प्रकल्पांचे अद्ययावतीकरण, सराई हरिद्वार येथील 18 एमएलडी एसटीपी प्रकल्पांचे बांधकाम या प्रकल्पांचा यात समावेश आहे. जगजीतपूर येथील 68 एमएलडी प्रकल्पाचे उद्‌घाटन करण्यात येणार आहे, हा हायब्रीड वार्षिकी पीपीपी माध्यमातून उभारलेला पहिला सांडपाणी प्रक्रिया प्रकल्प आहे. ह्रषिकेश येथील लक्कडघाट 26 एमएलडी एसटीपी प्रकल्पाचेही उद्घाटन करण्यात येणार आहे. 80% सांडपाणी हरिद्वार-ह्रषिकेश विभागातून गंगा नदीत जाते. म्हणून, गंगा नदीच्या स्वच्छतेसाठी या एसटीपी प्रकल्पांचे उद्‌घाटन महत्त्वाचे आहे. मुनी की रेती गावातील चंद्रेश्वर नगर येथील 7.5 एमएलडी एसटीपी प्रकल्प हा देशातील पहिलाच चार मजली प्रकल्प आहे, या ठिकाणी जागेच्या कमतरतेचे संधीत रुपांतर केले आहे. एसटीपी प्रकल्प 900 चौरस मीटर जागेत निर्माण केला आहे, जी नियमित एसटीपी प्रकल्पापेक्षा 30% कमी जागा आहे. पंतप्रधान चोरपानी येथील 5 एमएलडी एसटी प्रकल्पाचे उद्घाटन करणार आहेत तसेच बद्रीनाथ येथील 1 एमएलडी आणि 0.01 एमएलडी या दोन प्रकल्पाचे उद्‌घाटन करणार आहेत. उत्तराखंडमधील गंगा नदीजवळील 17 शहरांतील प्रदुषणावर उपाय म्हणून हाती घेण्यात आलेले सर्व 30 प्रकल्प (100%) पूर्ण झाले आहेत. ही एक मोठी उपलब्धी आहे. पंतप्रधान गंगा नदीवरील संस्कृती, जैवविविधता आणि पुनरुज्जीवन उपक्रम दर्शविण्यासाठी गंगेवरील पहिले संग्रहालय "गंगा अवलोकन" चेही उद्‌घाटन करणार आहेत. हरिद्वार येथील चांदी घाट येथे हे संग्रहालय उभारण्यात आले आहे. नॅशनल मिशन फॉर क्लीन गंगा अँड वाईल्ड लाइफ इन्स्टिट्यूट ऑफ इंडिया यांच्या सहकार्याने प्रकाशित झालेल्या ‘रोईंग डाउन दी गँजेज’ या पुस्तकाचे प्रकाशन या कार्यक्रमात होणार आहे. हे आकर्षक पुस्तक गंगा नदीच्या जैवविविधता आणि संस्कृतीचा मिलाफ करण्याचा प्रयत्न आहे. गंगा नदीच्या कथेची संकल्पना अशी आहे की जेंव्हा कोणी गोमुखपासून उगम पावणारी नदी पासून प्रवास सुरु करतो तेंव्हा समुद्रामध्ये प्रवेश करण्यापूर्वी शेवटचा बिंदू गंगा सागरकडे जाताना एखाद्याला काय दिसेल. जल जीवन मिशन लोगो व ‘जल जीवन मिशन अंतर्गत ग्राम पंचायत आणि पाणी समिती’ साठी मार्गदर्शिका यांचेही अनावरण पंतप्रधानांच्या हस्ते होणार आहे. कार्यक्रम पाहण्यासाठीचे संकेतस्थळ: https://pmevents.ncog.gov.in/